Is-Segretarju Ġenerali tan-NU, Ban Ki-moon, jinsab Moska biex jiltaqa’ ma’ uffiċjali għolja Russi f’dak li jidher huwa l-aħħar sforz biex jagħmilha ta’ medjatur fil-konflitt fil-Krimea. Aktar tard illum huwa se jiltaqa’ mal-President Putin, il-Ministru għall-Affarijiet Barranin Serghei Lavrov u uffiċjali oħra. Għada se jkun Kiev biex jiltaqa’ mar-rappreżentanti tal-gvern proviżorju Ukren, membri tal-missjoni tal-organizzazzjoni internazzjonali li qed tħares id-drittijiet tal-bniedem u membri tas-soċjetà ċivili. Sadanittant, l-ambaxxatur Russu għan-NU Vitaly Churkin (lemin) iddefenda r-referendum li sar fil-Krimea u ċaħad allegazzjonijet tad-deputat direttur tal-fergħa li tħares id-drittijiet tal-bniedem li l-minoritajiet fil-Krimea huma mhedda. Fi żvilupp ieħor, il-President Obama u l-Kanċillier Angela Merkel qablu li għandhom jintbagħtu osservaturi internazzjonali immedjatement fin-nofsinhar u l-lvant tal-Ukrajna. Iż-żewġ mexxejja kkundannaw lil Putin talli għaqqad lil Krimea mar-Russja u qablu li jkomplu jenfasizzaw ma’ Putin li t-triq għal soluzzjoni diplomatika għadha miftuħa.